**Područje rada:** Graditeljstvo, geodezija i građevinski materijali

**Zanimanje:** Monter suhe gradnje

**Godina trajanja:** 3 godine

**Što rade monteri suhe gradnje?**

Suha gradnja moderan je način uređenja interijera, a slovi kao snaga gradnje za dvadeset i prvo stoljeće. Monter suhe gradnje  vrlo je traženo zanimanje u završnim radovima zbog razvijene tehnologije izvođenja zidnih i podnih obloga tzv. suhom gradnjom.

**Što se uči i radi u ovome programu?**

U sklopu ovoga programa, učenik će steći znanje i vještine za obavljanje sljedećih poslova montera:

* oblaganje zidanih i betonskih zidova i stropova gipskartonskim pločama
* montaža pregradnih stijena s metalnom podkonstrukcijom
* oblaganje zidova zidnim oblogama od drva ili sličnim umjetnim zamjenama
* izvođenje spuštenih stropova na drvnoj ili metalnoj podkonstrukciji
* montaža izolacijskih slojeva na vertikalnim i kosim zidovima
* montaža izolacijskih slojeva u stambenom potkrovlju
* izvođenje suhih estriha za plivajuće podove
* izvođenje povišenih (kompjuter) podova
* montaža instalacijskih zidova u sanitarnim čvorovima sa metalnom podkonkstrukcijom i izvedenim priključcima za sanitarni uređaj
* izvođenje zakrivljenih stropova u dvije ili više ravnina
* izvođenje zakrivljenih zidova.

Osim navedenih poslova, učenika se kroz obrazovni program montera suhe gradnje osposobljava da: ovlada znanjima i vještinama za samostalan rad za najkraće vrijeme učenja, stekne uporabivo znanje kojim se može pratiti razvoj zanimanja na području suhe gradnje, razvije sposobnosti ophođenja zasnovanog na humanim i demokratskim načelima te da razvije kritički odnos prema vlastitom radu u svrhu poboljšanja stvaralačkih sposobnosti.

Uz teorijske općeobrazovne nastavne predmete, učenici će imati strukovne vježbe u dobro opremljenom školskom objektu „Akademija“ koja je udaljena 2 km od škole. Također će odrađivati stručnu praksu gdje će usavršiti svoje znanje i vještine.

**Što slijedi po završetku programa?**

Poslije uspješno obranjenog završnog rada čime se zaokružuje srednjoškolsko obrazovanje, budući monter može se zaposliti u graditeljskim i ličilačkim poduzećima, ali i voditi vlastiti obrt.

**Koji su uvjeti za obavljanje posla?**

Budući monteri suhe gradnje često rade na skelama i ljestvama te različitim uvjetima, stoga je poželjno da nemaju strah od visina, da nisu skloni vrtoglavicama i nesvjesticama te da imaju zdrav dišni sustav i unutrašnje organe. Također je poželjno da su kreativni i pedantni u radu.

**Nastavni program**

U nastavku teksta slijedi popis nastavnih predmeta koje će učenik slušati i polagati kroz trogodišnje školovanje.

|  |  |  |  |  |
| --- | --- | --- | --- | --- |
| R. br. | NASTAVNI PREDMET | RAZRED | | |
| I | II | III |
| SATI TJEDNO | | |
| 1. | Hrvatski jezik | 3 | 3 | 3 |
| 2. | Strani jezik | 2 | 2 | 2 |
| 3. | Povijest | 2 | - | - |
| 4. | Etika / vjeronauk | 1 | 1 | 1 |
| 5. | Politika i gospodarstvo | - | 2 | - |
| 6. | Tjelesna i zdrav. kultura | 2 | 2 | 2 |
| 7. | Matematika | 2 | 2 | 2 |
| 8. | Računalstvo | - | - | 2 |
| 9. | Izvođenje suhe gradnje | 2 | 2 | 2 |
| 10. | Praktična nastava | 17 | 17 | 17 |
| 11. | Građevni materijali | 2 | - | - |
| 12. | Poznavanje nacrta | - | 2 | 2 |
| 13. | Građevinske konstrukcije | 2 | 2 | - |
| 14. | Ustrojstvo i obračun radova | - | - | 2 |
| **STRUČNA PRAKSA (ukupno godišnje)** | | 182 | 182 | 35 |